Oziq-ovqat texnologiyasi va muhandisligi xalqaro institutini tashkil qilish chora-tadbirlari toʻgʻrisida
(resolution, 2025-02-18)

Mamlakatimizda “Yangi Oʻzbekiston — yangicha dunyoqarash” gʻoyasi asosida iqtisodiyotni faol rivojlantirish, shu jumladan taʼlim va qishloq xoʻjaligida bilim va innovatsiyalarni, oziq-ovqat sanoatida yangi mexanizmlarni keng joriy etish, sohada xalqaro talablar asosida yuqori malakali kadrlar tayyorlash hamda Oʻzbekiston Respublikasi qishloq xoʻjaligini rivojlantirishning 2020 — 2030-yillarga moʻljallangan strategiyasi ijrosini samarali tashkil etish maqsadida: 1. Qishloq xoʻjaligi vazirligi hamda Oliy taʼlim, fan va innovatsiyalar vazirligining Qishloq xoʻjaligi vazirligi taʼsischiligida hamda Ummon Sultonligining Atyab International Services kompaniyasi ishtirokida Oziq-ovqat texnologiyasi va muhandisligi xalqaro institutini (keyingi oʻrinlarda — Institut) tashkil etish toʻgʻrisidagi taklifiga rozilik berilsin. 2. Quyidagilar Institutning asosiy vazifalari va faoliyat yoʻnalishlari sifatida belgilansin: xalqaro tendensiyalarni aks ettirishga moslashgan “ilmga asoslangan, amaliyot va biznesga yoʻnaltirilgan (science-based, practice-business-oriented) taʼlim” tamoyili asosida xalqaro tan olingan sifat standartlarini (Global G.A.P, Organic, NACCP va boshqalar) joriy eta oladigan yuqori malakali kadrlarni tayyorlash; sohada ishlab chiqarish va qayta ishlash texnologiyalari, bozor tendensiyalari, xavfsizlik va sifat standartlari (kodeksi), tarmoqni boshqarish usullari va mahsulot boʻyicha maʼlumotlar kabi yoʻnalishlarda taʼlimni rivojlantirish; oʻquv jarayoniga malakali chet ellik hamda xorijiy taʼlim muassasalarida tahsil olgan, malakasini oshirgan xalqaro tajribaga ega mahalliy mutaxassislarni jalb qilish; oziq-ovqat mahsulotlarini qayta ishlash sohasida kichik va oʻrta biznes uchun raqobatbardosh texnologiyalar, jarayonlar va tarmoqlarni rivojlantiradigan mukammal texnologlar, yetuk kadrlar va biznes rahbarlarini tayyorlash; meva-sabzavot, sut, goʻsht, non va qandolat mahsulotlarini, moyli urugʻlar, asal va ziravorlarni qayta ishlash hamda don mahsulotlari boʻyicha zamonaviy biznes inkubatsiya xizmatlarini koʻrsatish; oziq-ovqat texnologiyasi sohasida amaliy va innovatsion tadqiqotlar hamda zamonaviy talablar asosida ilmiy va ilmiy-pedagogik kadrlar tayyorlash. 3. Qishloq xoʻjaligi vazirligi va Ummon Sultonligining Atyab International Services kompaniyasi (keyingi oʻrinlarda — Kompaniya) oʻrtasida oziq-ovqat xavfsizligi, sifat nazorati va xalqaro sertifikatlash tizimlarini joriy etish boʻyicha Kelishuv bitimi imzolanganligi hamda Kompaniya tomonidan quyidagilar amalga oshirilishi maʼlumot uchun qabul qilinsin: Institut faoliyatiga oid normativ-huquqiy hujjatlar, akademik reglamentlar, moliyaviy nizom, yoʻriqnomalar, maʼmuriy tartib va qoidalarni ishlab chiqishda yordam koʻrsatish; oziq-ovqat xavfsizligi, sifat nazorati, xalqaro sertifikatsiyalash tizimlarini oʻz ichiga olgan va akkreditatsiyadan oʻtgan laboratoriyalar tashkil etishga koʻmaklashish; tarmoqda mavjud muammolar yechimini topish va maxsus tadqiqotlar uchun sanoat akademik interfeysini yaratish; Institut huzurida xalqaro sifat va nazorat standartlariga javob beradigan meva-sabzavot, sut, goʻsht, non va qandolat mahsulotlarini ishlab chiqarish, qayta ishlash liniyalari boʻyicha 12 ta inkubatsiya markazlarini tashkil etishga koʻmaklashish; oziq-ovqatni qayta ishlash sanoati vakillari va sohaga aloqador manfaatdor tomonlar ehtiyojidan kelib chiqib, qisqa muddatli oʻquv dasturlari boʻyicha oʻquv rejalarini ishlab chiqish, treninglar oʻtkazish, “ustoz-shogird” anʼanalarini joriy etish uchun tarmoqda sanoat hamkorligini yaratish; yirik taʼlim va ilmiy muassasalar bilan hamkorlikni yoʻlga qoʻyish, xususan Xalqaro oziq-ovqat sifat nazorati uyushmasi, Chikago oziq-ovqat texnologiyalari instituti, Kanada oziq-ovqat texnologiyalari va fanlari instituti, Turkiyaning oziq-ovqat mahsulotlari xavfsizligi uyushmasi hamda boshqa xalqaro va xorijiy muassasalar bilan bilim va inson resurslarini almashish uchun institutsional hamkorlikni rivojlantirish. 6. Belgilansinki, Institutni tashkil etish uchun nazarda tutilgan xarajatlarni moliyalashtirish Jahon bankining “Fargʻona vodiysida qishloq tadbirkorligini rivojlantirish” loyihasi doirasidagi 19,5 mln AQSH dollari miqdoridagi mablagʻlar hisobidan amalga oshiriladi. 7. Andijon qishloq xoʻjaligi va agrotexnologiyalar instituti huzuridagi Qoʻqon qishloq xoʻjaligi va texnologiyalar texnikumi negizida Oziq-ovqat texnologiyasi va muhandisligi xalqaro instituti huzuridagi Qoʻqon oziq-ovqat sanoati va xizmat koʻrsatish texnikumi (keyingi oʻrinlarda — Texnikum) tashkil etilsin. 8. Qishloq xoʻjaligi vazirligi (A. Voitov) 2024-yil yakuniga qadar Texnikumni Jahon bankining “Oʻzbekiston Respublikasi qishloq xoʻjaligini modernizatsiya qilish” loyihasi doirasidagi 2 mln AQSH dollari miqdoridagi mablagʻlar hisobidan modernizatsiya qilish, namoyish uchastkalarini qurish hamda binoda taʼmirlash-qurilish ishlarini tashkil etish choralarini koʻrsin. Texnikum Oʻzbekiston Respublikasi Prezidentining 2020-yil 30-iyuldagi “Agrar taʼlim tizimini yanada takomillashtirish chora-tadbirlari toʻgʻrisida“gi PQ-4795-son qaroriga asosan moliyalashtirilishi belgilab qoʻyilsin. 9. Belgilansinki, Texnikumni muvaffaqiyatli tamomlagan bitiruvchilar Institutga sohaga mos boʻlgan bakalavriat taʼlim yoʻnalishlari boʻyicha kirish imtihonlarisiz yakka tartibdagi suhbat orqali 2-kursdan toʻlov-kontrakt asosida qabul qilinadi. Qishloq xoʻjaligi vazirligi Texnikumni muvaffaqiyatli tamomlagan bitiruvchilarni imtihonlarsiz yakka tartibdagi suhbat orqali qabul qilish tartibini ishlab chiqib, belgilangan tartibda tasdiqlasin. 10. Texnikum Fargʻona viloyati, Qoʻqon shahri, Movarounnahr koʻchasi 92-uy manziliga doimiy foydalanish huquqi asosida joylashtirilsin. 11. Belgilab qoʻyilsinki: Institut toʻliq akademik va moliyaviy mustaqil boʻlgan davlat oliy taʼlim muassasasi hisoblanadi hamda bitiruvchilarga davlat namunasidagi diplom beriladi; Institutda oʻqitish davlat taʼlim standartlarini hisobga olgan holda ingliz, rus va oʻzbek tillarida hamda kunduzgi, sirtqi hamda masofaviy taʼlim shakllarida amalga oshiriladi; Institut jalb etilgan xorijiy mutaxassislar va mahalliy xodimlarning mehnatiga haq toʻlash miqdorlarini bozor konyunkturasidan kelib chiqib, mustaqil belgilaydi; Institutda taʼlim oluvchilarni qabul qilish kvotalari manfaatdor vazirlik, idora va boshqa tashkilotlarning tegishli kadrlarga boʻlgan ehtiyojini hisobga olgan holda Boshqaruv kengashi qarori bilan tasdiqlanadi; kadrlarga boʻlgan ehtiyojdan kelib chiqib, Boshqaruv kengashiga yangi istiqbolli bakalavriat taʼlim yoʻnalishlari va magistratura mutaxassisliklarini ochish huquqi beriladi; Institut Oʻzbekiston Respublikasi Davlat gerbi tasviri va davlat tilida nomi tushirilgan muhr, bank hisobvaraqlari, shtamp va boshqa rekvizitlarga ega boʻladi; Institut Fargʻona viloyati, Fargʻona shahri, Al-Fargʻoniy koʻchasi, 204-uy manziliga operativ boshqaruv huquqi asosida joylashtiriladi. 12. Qishloq xoʻjaligi vazirligi, Investitsiyalar, sanoat va savdo vazirligi hamda Savdo-sanoat palatasining 2024/2025 oʻquv yilidan boshlab Institutda bakalavriat taʼlim yoʻnalishlari boʻyicha dual taʼlim tizimini joriy qilish toʻgʻrisidagi taklifi maʼqullansin. Bunda: Germaniya va Vengriya tajribasini oʻrgangan holda oziq-ovqat sanoati korxonalarida mahsulotlarni saqlash, qayta ishlash yoʻnalishlari boʻyicha dual taʼlim tizimini joriy etish orqali nazariy bilimlar — taʼlim muassasasida, amaliy bilimlar — ishlab chiqarish korxonalarida “ustoz-shogird” anʼanalari asosida tashkil etilishi; dual taʼlim asosida taʼlim olayotgan talabalarning “startap” loyihalari hamda dual taʼlim rivojlangan xorijiy davlatlardan mutaxassislarni taklif etish bilan bogʻliq xarajatlar Investitsiyalar, sanoat va savdo vazirligi huzuridagi Yosh tadbirkorlarni qoʻllab-quvvatlash jamgʻarmasi, Qishloq xoʻjaligi vazirligi huzuridagi Qishloq xoʻjaligini rivojlantirish va oziq-ovqat taʼminoti jamgʻarmasi hamda Savdo-sanoat palatasining mablagʻlari hisobidan moliyalashtirilishi maʼlumot uchun qabul qilinsin. 13. Qishloq xoʻjaligi vazirligi, Oliy taʼlim, fan va innovatsiyalar vazirligi 2024-yil 1-yanvardan boshlab Institutning ilmiy salohiyatini oshirish uchun oziq-ovqat sanoati va uni qayta ishlash boʻyicha ilmiy pedagogik kadrlar (tayanch doktorantura (PhD) va doktorantura (DSc) tayyorlash tizimini yoʻlga qoʻysin. 14. Quyidagilar: Oziq-ovqat texnologiyasi va muhandisligi xalqaro instituti Boshqaruv kengashining (keyingi oʻrinlarda — Boshqaruv kengashi) tarkibi 1-ilovaga muvofiq; Institutda 2023/2024 oʻquv yilida toʻlov-kontrakt asosida tashkil etiladigan bakalavriat taʼlim yoʻnalishlari va magistratura mutaxassisliklari roʻyxati 2-ilovaga muvofiq tasdiqlansin. 15. Boshqaruv kengashi (J. Xodjayev, A. Voitov): a) Institutning asosiy vazifalari va faoliyat yoʻnalishlarini oʻz ichiga olgan uzoq va oʻrta muddatli strategik rivojlantirish dasturini, xalqaro eʼtirof etilgan tashkilotlar reytinglarida ishtirok etish boʻyicha maqsadli chora-tadbirlarni belgilash va uni amalga oshirish boʻyicha “yoʻl xaritasi”ni ishlab chiqsin va tasdiqlasin; b) quyidagi choralarni koʻrsin: taʼlim yoʻnalishlari, mutaxassisliklar hamda ixtisosliklar boʻyicha toʻlov-kontrakt asosida oʻqishga qabul parametrlarini belgilash toʻgʻrisida qaror qabul qilish; xorijiy va mahalliy yetakchi oliy taʼlim muassasalari bilan talabalarning akademik mobilligini taʼminlash hamda qoʻshma taʼlim dasturlarini joriy etish; Institutning moliyaviy yil uchun moʻljallangan biznes-rejasini, daromad va xarajatlar parametrlarini tasdiqlash hamda ularning ijrosini muhokama qilish; taʼlim va tadqiqot jarayonlariga investitsiyalarni jalb etish, Institut faoliyatini tashkil etishda xalqaro hamkorlikni rivojlantirish va xalqaro moliya institutlaridan grant mablagʻlarini jalb etish. 16. Institut faoliyatini moliyalashtirish manbalari etib quyidagilar belgilansin: Oʻzbekiston Respublikasining Davlat budjeti mablagʻlari, bunda 2024-yilda Oʻzbekiston Respublikasining respublika budjetidan Qishloq xoʻjaligi vazirligiga ajratilgan budjet mablagʻlari, 2025-yildan boshlab esa Oʻzbekiston Respublikasining Davlat budjeti parametrlarida koʻzda tutilgan mablagʻlar; xalqaro moliya tashkilotlarining grantlari, muassislar mablagʻlari, toʻlov-kontrakt asosida oʻqitishdan tushadigan mablagʻlar; xoʻjalik, ilmiy faoliyat va shartnoma asosida xizmatlar koʻrsatishdan tushadigan mablagʻlar, yuridik va jismoniy shaxslarning homiylik xayriyalari hamda qonunchilik hujjatlari bilan taqiqlanmagan boshqa manbalar. 17. Oliy taʼlim, fan va innovatsiyalar vazirligi har yili Davlat buyurtmasi asosida taqsimlanadigan kvotalar doirasida Institutga davlat granti asosida kvotalar ajratish choralarini koʻrsin. 18. Qishloq xoʻjaligi vazirligi (A. Voitov): a) 2025-yil yakuniga qadar: Institutning bino va inshootlari qurilishi, shuningdek, Institutning moddiy-texnik vositalar bilan jihozlanishini; xalqaro moliya institutlari mablagʻlari hisobidan Institut uchun oʻquv auditoriyalari jihozlari xarid qilinishi, binolar kompleksi hududida oshxona va yordamchi xonalar tashkil etilishini taʼminlasin; v) 2025-yil yakuniga qadar yetakchi loyiha va pudratchi tashkilotlarni jalb etgan holda Institutning yangi oʻquv kampusi xalqaro standartlar asosida qurilishini taʼminlasin; g) uch oy muddatda taʼsis hujjatlari ishlab chiqilishi va kelishilishini, shuningdek, Institutning belgilangan tartibda davlat roʻyxatidan oʻtkazilishini taʼminlasin. 19. Tashqi ishlar vazirligi Qishloq xoʻjaligi vazirligining viza talabnomalariga binoan Institutga taklif qilinadigan chet ellik professor-oʻqituvchilar, mutaxassislar hamda ularning oila aʼzolari uchun kirish vizalari konsullik yigʻimlari va haqiqiy xarajatlarning oʻrnini qoplash hisobidan yigʻimlar undirilmasdan rasmiylashtirilishini taʼminlasin. 20. Fargʻona viloyati hokimligi (X. Bozorov) Institutning ilmiy salohiyatini oshirish maqsadida xorijdan va respublikaning boshqa hududlaridan taklif etilgan olim va mutaxassislarni turar joy bilan taʼminlash maqsadida Fargʻona shahrida qurilayotgan arzon uy-joylarni imtiyozli shartlar asosida ajratish choralarini koʻrsin. 21. Qishloq xoʻjaligi vazirligi manfaatdor vazirlik va idoralar bilan birgalikda uch oy muddatda qonunchilik hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 22. Mazkur qarorning ijrosini samarali tashkil qilishga masʼul va shaxsiy javobgar etib qishloq xoʻjaligi vaziri A.B. Voitov belgilansin. Mazkur qaror ijrosini har chorakda muhokama qilib borish, ijro uchun masʼul idoralar faoliyatini muvofiqlashtirish va nazorat qilish Bosh vazir oʻrinbosari J.A. Xodjayev zimmasiga yuklansin. J. Xodjayev — Bosh vazir oʻrinbosari, Boshqaruv kengashi raisi A. Voitov — qishloq xoʻjaligi vaziri, Boshqaruv kengashi raisi oʻrinbosari A. Shukurov — qishloq xoʻjaligi vaziri maslahatchisi, Boshqaruv kengashi raisi oʻrinbosari D. Vaxabov — Savdo-sanoat palatasi raisi A. Toʻrayev — qishloq xoʻjaligi vaziri oʻrinbosari F. Qosimov — Fargʻona viloyati hokimi oʻrinbosari S. Islamov — Toshkent davlat agrar universitetining birinchi prorektori K. Komilov — Andijon qishloq xoʻjaligi va agrotexnologiyalar instituti rektori Moxib Axmedxon — Ummon Sultonligining “Atyab International Services” kompaniyasi rahbari Moxsinuddin Suyed — Ummon Sultonligining “Atyab International Services” kompaniyasi loyihasi rahbari Lavozim boʻyicha — Oziq-ovqat texnologiyasi va muhandisligi xalqaro instituti rektori, Boshqaruv kengashi kotibi T/r Bakalavriat taʼlim yoʻnalishlari va magistratura mutaxassisliklari nomi I. Bakalavriat taʼlim yoʻnalishlari 1. Oziq-ovqat texnologiyasi B.tech. (Food technology) 2. Metrologiya, standartlashtirish va mahsulot sifati menejmenti 3. Iqtisodiyot: Oziq-ovqat va resurslar iqtisodiyoti 4. Aholi va turistlarning ovqatlanishini tashkil etish servisi II. Magistratura mutaxassisliklari 5. Oziq-ovqat texnologiyasi M.tech. (Food technology) 6. Master of Business Administration (MBA)